Flutur anunță că urmează să fie adoptată hotărârea de Guvern pentru aprobarea costurilor tronsonului de A7 între Pașcani și Suceava
Președintele Consiliului Județean Suceava Gheorghe Flutur, a declarat că demersurile făcute în ultimele zile la Guvern pentru autostrada A7 de la Pașcani la Suceava au prins contur. Astfel, Gheorghe Flutur a spus că s-a afișat în transparență decizională Proiectul Hotărârii de Guvern privind aprobarea indicatorilor tehnico – economici aferenți tronsonului de autostradă Pașcani – Suceava. "În temeiul art. 7 aliniatul 1 din Legea 52/2023 privind transparența decizională în administrația publică republicată, Ministerul Transporturilor și Infrastructurii aduce la cunoștința publicului textului pentru aprobarea indicatorilor tehnico – economici aferenți obiectivului de investiții ,,Autostrada Pașcani – Suceava'' judeţele Iași, Botoșani și Suceava.
După aprobarea acestei hotărâri de guvern se va scoate la licitație proiectarea și execuția acestui tronson de 62 km în regim de autostradă, împărțit în două loturi, lotul I având 33 km, lotul II având de 29 km. Pe traseu vor fi construite 23 de viaducte, 37 de pasaje, 12 poduri, 8 parcări, 2 centre de întreținere și coordonare, 5 noduri rutiere, din care 4 pe teritoriul județului Suceava", a precizat Gheorghe Flutur. El a precizat că valoarea investiției se ridică la 1,5 miliarde de euro.